Espai Dona celebrarà el seu desé aniversari amb la participació de la Diputació de València
2025-07-24

La regidora d’Igualtat de Burjassot, Lluna Àrias, s’ha reunit amb la diputada responsable de la mateixa àrea, Isabel García, per a presentar-li les activitats previstes en la celebració del 8 de Març a Burjassot que, en aquest 2016, coincideix amb el desé aniversari d’Espai Dona, el Servei Municipal d’Atenció Integral a la Dona de Burjassot.

Isabel García ha traslladat la seua intenció que la Diputació de València col·labore en aquesta important efemèride, per a la qual s’està planejant una gran celebració oberta a tota la ciutadania i, en particular al públic infantil, que tindrà lloc diumenge que ve 6 de març, en la plaça de l’Ajuntament del municipi. Entre altres activitats, hi haurà contacontes, teatre i música. A més, el mateix dia 8, es posarà a la disposició de veïns i veïnes un autobús per a assistir a la tradicional manifestació que tots els anys se celebra a València.

Així mateix, Lluna Àrias ha posat en coneixement de la diputada el Pla d’Acció contra la Violència de Gènere de Burjassot, un document bianual en el qual participen tots els agents implicats en la prevenció i protecció a les víctimes de violència masclista, al mateix temps que també li ha presentat el projecte per a la creació d’una escola d’igualtat comarcal. Finalment, la regidora burjassotera ha aprofitat per a abordar la necessitat d’elaborar un diagnòstic de la situació actual de Burjassot, primer estadi per a l’elaboració del Pla d’Igualtat Municipal, reactivat aquest passat mes de gener i que fou aprovat, en l’anterior legislatura, amb el vot de tots els partits.

Lluna Àrias ha valorat la trobada amb la diputada, Isabel García, de manera molt positiva, ja que “ens ha permés posar en relleu les necessitats del municipi i la important tasca que Espai Dona i la regidoria d’Igualtat desenvolupen amb major concreció, després que, el passat 26 de gener, Burjassot fóra un dels municipis participants en la reunió d’alt nivell celebrada en la seu de la Diputació, sobre aquesta matèria”.